China verbied videospeletjie oor virus | Netwerk24
28 Februarie 2020 13:58
Die speletjie, Plague Inc., het te midde van die uitbreking van die Covid-19-koronavirus in gewildheid toegeneem, maar die Chinese owerhede het die inhoud nou as onwettig verklaar, volgens die speletjie se ontwikkelaar.
In Plague moet gebruikers 'n patogeen in 'n land loslaat en dit laat versprei en ontwikkel om uiteindelik die hele wêreld oor te neem en die mensdom te vernietig.
'n Skermgreep van die videospeletjie wys hoe die spelers mense met 'n patogeen kan besmet. Die speletjie toon hoe patogene – van virusse, bakterieë en fungusse – versprei en waartoe dit in staat is indien hulle vinnig aanpas en vermeerder.
Die speletjie het veral in China in Januarie gewild geraak saam met ander virusverwante speletjies en flieks. Die speletjie het egter ook in ander lande in gewildheid toegeneem.
"Die situasie is heeltemal buite ons beheer," het die ontwikkelaar, Ndemic Creations van Brittanje, in 'n verklaring gesê en bygevoeg sy prioriteit is om met die Chinese owerhede te skakel om met 'n werkbare oplossing vorendag te kom.
China het streng maatreëls oor die inhoud van speletjies, flieks en musiek en sensor enigiets wat hy as 'n bedreiging vir sy sosialistiese waardes beskou. Die vervaardigers van videospeletjies moet ook daar gelisensieer wees.
Die sensors het ook die klets-app WeChat se groepe en podsendings oor die virus gesluit en inskrywings op sosiale media verwyder.
"Die speletjie is dalk net verwyder weens die sensitiewe aard van die onderwerp gegewe die Covid-19-uitbreking," sê Daniel Ahmad, ontleder van Niko Partners.
Hy glo die verbod op die speletjie is weens 'n nuwe weergawe waar gebruikers ook fopnuus in die virtuele wêreld kan versprei.
Die speletjie is reeds deur sowat 2,2 miljoen Apple-gebruikers in China geïnstalleer sedert dit in 2012 beskikbaar geraak het. 'n Volle 9% hiervan was net in Januarie vanjaar. – Reuters